Vandag in Woorde: Hande deur Kreatiewe bestuurder | Bydraes | Woes - Kreatiewe platform vir Afrikaans
Datum gepubliseer: 29 Apr 2014
Met ons hande gee ons en dien ons.
Met ons hande slaan ons en knyp ons.
Met ons hande klap ons om applous te gee.
Sommige mense staan altyd bakhand om te ontvang.
Ander mense gee met die een hand en ontvang met die ander hand.
Tog is daar die dierbare vrygewige mense wat sommer met albei hande gelyk weggee.
Met jou hande druk jy jou oë toe wanneer jy nie wil of mag sien.
’n Sagte hand wat oor jou kop of skouer streel en die hand wat op jou rug klap wanneer iemand jou na jare weer raakloop.
As ons dink aan gesegdes oor hande, onthou ek:
Hande in die hare wees van moedeloosheid.
Een hand was die ander hand.
Hand uitsteek in ’n tyd van nood.
Hand in eie boesem steek.
Hande in die lug gooi.
Hand oor die mond slaan in verbasing.
Moenie handjies gevou sit nie.
Het jy jou hande die saligheid beloof?
My Woeste vriende en vriendinne, steek dan nou hand uit die mou en slaan jou hand aan ’n skryfsel oor die hande wat ’n indruk gemaak het op jou lewe. Of jy wil dig, ’n storie opmaak, ’n rubriek, liriek of artikel skryf, ons sal dit met dankbare hande ontvang. Ek vryf my hande in afwagting en pure ongeduldige haastigheid om te lees wat jy oor hande te vertel het.
Dan wuif ek nou eers met albei hande totsiens.
Hierdie week kom my groetnis nie uit die bos nie, maar van my huisie by die see-in die mooiste Kaap.
Die lewe Bejaardes Eg Suid Afrikaans Familie Verhoudings Vrouens Mans Avontuur Sosiale kommentaar Humor Kuns Inspirerend Romanties Dankbaarheid Vreugde Spiritueel Hunkering